አክራሪ ኃይሉ በሌሎች የኃይማኖት መሪዎች ላይ ግድያ ሊፈፅም ነበር
አዲስ አበባ፤ ሐምሌ 10/2005 (ዋኢማ) – ኃይል በሌሎች የኃይማኖት መሪዎችና አባቶች ላይ ግድያ ለመፈፀም ዝግጅት እያደረገ እንደነበር በምርመራ ተረጋገጠ፡፡በቅርቡ አክራሪነትን በመዋጋታቸው በተጠርጣሪ አሸባሪዎች ከተገደሉት ሼህ ኑር ኢማም በተጨማሪ በሌሎችም የኃይማኖት መሪዎችና አባቶች ላይ ግድያ ለመፈፀም ዝግጅት እያደረገ እንደነበር በምርመራ መረጋገጡን የብሄራዊ መረጃና ደህንነት አገልግሎትና የፌዴራል ፖሊስ የፀረ ሽብር ግብረ ኃይል ገለፀ፡፡ግብረ ኃይሉ ማምሻውን ለኢሬቴድ በላከው መግለጫ እንዳመላከተው በግድያው ተጠርጥረው ከተያዙት ግለሰቦች በተገኘው መረጃ መሰረት ከሼህ ኑር ኢማም በተጨማሪ በደቡብ ወሎ ዞን እስልምና ምክር ቤት ሰብሳቢ ሼህ አህመድ ዜይን፣የደሴ ሸዋበር መስጊድ የኃይማኖት አባት የሆኑት አሊ ጓጓቴና የደሴ ጧፍ መስጊድ ኢማም ሆነው የሚያገለግሉት መሀመድ ሱልጣን በአሸባሪዎች እንዲገደሉ ተወስኖባቸው ነበር፡፡ከነዚህ በተጨማሪ የደቡብ ወሎ ዞን እስልምና ምክር ቤት ፀሀፊ ሼህ ኢንድሪስ፣የደሴ አረብ መስጊድ ኢማም ሼህ መሀመድ ሺያ፣የደሴ ፋሩቃን መስጊድ አስተዳዳሪ ሼህ ቡሽራ፣የደሴ ጨርጨሪት መስጊድ ኢማም ሼህ ኢብራሂም እና የፋሩቃ መስጊድ ኢማም ሼህ ሰይድ ሀቢቢ ደግሞ በሂደት የተለያዩ እርምጃዎች እንዲወሰድባቸው ድርጊቱን በሚያስተባብረው ኮሚቴ ተወስኖ ነበር ብሏል የግብረ ኃይሉ መግለጫ፡፡እንደ ኢሬቴድ ዘገባ በቀጣይነትም በምርመራ የሚገኘውን ውጤት ለህዝብ በተከታታይ እንደሚያሳውቅ ግብረ ኃይሉ አመልክቷል፡፡